钦定古今图书集成/明伦汇编/闺媛典/第094卷 > 项淑美
## 钦定古今图书集成/明伦汇编/闺媛典/第094卷 > 项淑美

按：《明外史列女传》：“项淑美，淳安人，适方希文。希文好
蓄书，值杭州不守，大帅方国安溃兵掠江浒，数百里
无宁宇，希文避山间，载书以往。会幼子病疹，希文出
延医。淑美与一妪一婢处，是夕乱兵突至，纵火肆掠，
婢挽淑美衣欲与俱出，正色叱曰：‘出则死于兵，不出
死于火，等死耳。死火不辱’。时妪已先去，见火炽，复入”
呼曰：“火已至，比落，诸妪皆匿别处，奈何弗出？”淑美不
应，急取书堆左右，高与身等，坐其中。须臾火迫，书尽
焚，遂死。贼退，希文归，则馀烬旋而成堆，若护其骨者，
一恸，灰即散。乃收骨瘗先址。